RÅDETS FORORDNING (EF) Nr. 308/97 af 17. februar 1997 om ændring af forordning (EØF) nr. 2158/92 om beskyttelse af skovene i Fællesskabet mod brande

RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab, særlig artikel 43,

under henvisning til forslag fra Kommissionen (1),

under henvisning til udtalelse fra Europa-Parlamentet (2),

under henvisning til udtalelse fra Det Økonomiske og Sociale Udvalg (3), og

ud fra følgende betragtninger:

Landbefolkningerne, især skovbrugerne og kvægavlerne, og navnlig deres faglige organisationer, der er de vigtigste forvaltere af de europæiske skovressourcer, spiller en vigtig rolle i fastlæggelsen af regionale planer for bekæmpelse af brande, forebyggende skovbrug og hurtig indgriben, og det er derfor vigtigt at skabe betingelserne for disse gruppers effektive deltagelse i beskyttelse af de europæiske skove imod denne miljøskadelige faktor;

anvendelsesperioden for Rådets forordning (EØF) nr. 2158/92 af 23. juli 1992 om beskyttelse af skovene i Fællesskabet mod brande (4) udløb den 31. december 1996;

skovene spiller en væsentlig rolle for bevarelsen af den grundlæggende økologiske ligevægt bl.a. i jord, vand, klima, fauna og flora; denne økologiske ligevægt er nødvendig for et bæredygtigt landbrug og forvaltning af landdistrikterne;

bevarelsen af skovene er vigtig af økonomiske, økologiske og sociale årsager og bidrager bl.a. til at opretholde den sociale situation for personer, der arbejder i landbruget og i landdistrikterne;

Fællesskabet og dets medlemsstater tillægger beskyttelsen af sine skove en særlig betydning, og det har i denne forbindelse indgået internationale forpligtelser om en bæredygtig udvikling af skovene og beskyttelse af skovområderne bl.a. på De Forenede Nationers Verdenskonference om Miljø og Udvikling i Rio de Janeiro i 1992 samt i forbindelse med to tværeuropæiske ministerkonferencer om beskyttelse af skovene i Europa, som blev afholdt henholdsvis i Strasbourg i 1990 og i Helsinki i 1993; foranstaltningerne i forordning (EØF) nr. 2158/92 bidrager til at opfylde disse forpligtelser;

i henhold til forordning (EØF) nr. 2158/92 er 60 mio. ha skov eller henved halvdelen af Fællesskabets skovareal klassificeret som brandrisikozoner;

brande udgør fortsat en faktor, der begrænser en bæredygtig udvikling af skovene i risikozonerne, og begrænser således skovenes bidrag til udvikling af et bæredygtigt landbrug og forvaltning af landdistrikterne;

beskyttelsen af skovene mod brande bidrager derfor direkte til, at målene i traktatens artikel 39, stk. 1, litra b), nås;

Fællesskabets informationssystem for skovbrande, der blev oprettet i henhold til artikel 5 i forordning (EØF) nr. 2158/92, har gjort det muligt at etablere et EF-samarbejde inden for skovbrande; udbygningen af dette system vil give Fællesskabet et effektivt værktøj til bedre at evaluere aktionerne for beskyttelse af skovene mod brande og bedre analysere brandårsagerne;

planen for beskyttelse af skovene mod brande som fastsat i forordning (EØF) nr. 2158/92 bør derfor fortsættes bl.a. for at styrke sammenhængen i de skovbrugsforanstaltninger, der finansieres i risikozonerne, og skærpe bekæmpelsen af brandårsager samt forbedre forebyggelsen og overvågningen; derfor bør foranstaltningerne forlænges med fem år, således at aktionen kommer til at løbe over ti år regnet fra den 1. januar 1992;

et finansielt referencebeløb som omhandlet i punkt 2 i Europa-Parlamentets, Rådets og Kommissionens erklæring af 6. marts 1995 indsættes i denne forordning for hele programmets gyldighedsperiode, hvilket ikke berører budgetmyndighedens beføjelser i henhold til traktaten;

forordning (EØF) nr. 2158/92 bør ændres i overensstemmelse hermed -

UDSTEDT FØLGENDE FORORDNING:

Artikel 1

Artikel 10, stk. 1 og 2, i forordning (EØF) nr. 2158/92 affattes således:

»1. Aktionen skal løbe i ti år fra den 1. januar 1992.

2. Det finansielle referencebeløb til gennemførelse af aktionen anslås til 70 mio. ECU for perioden 1997-2001.

De årlige bevillinger godkendes af budgetmyndigheden indenfor rammerne af de finansielle overslag.«

Artikel 2

Denne forordning træder i kraft dagen efter offentliggørelsen i De Europæiske Fællesskabers Tidende.

Denne forordning er bindende i alle enkeltheder og gælder umiddelbart i hver medlemsstat.

Udfærdiget i Bruxelles, den 17. februar 1997.

På Rådets vegne

J. VAN AARTSEN

Formand

(1) EFT nr. C 268 af 14. 9. 1996, s. 8.

(2) EFT nr. C 33 af 3. 2. 1997.

(3) Udtalelse afgivet den 27. november 1996 (endnu ikke offentliggjort i Tidende).

(4) EFT nr. L 217 af 31. 7. 1992, s. 3.